b'\n_START_ARTICLE_\nSabran ja Shatilan veril\xc3\xb6yly\n_START_PARAGRAPH_\nSabran ja Shatilan veril\xc3\xb6yly oli joukkomurha, joka tapahtui 16.\xe2\x80\x9318. syyskuuta 1982 Sabran ja Shatilan pakolaisleireiss\xc3\xa4 L\xc3\xa4nsi-Beirutissa Libanonissa._NEWLINE_Elie Hobeikan, josta my\xc3\xb6hemmin tuli kansanedustaja Libanonin eduskuntaan, johtamat Libanonin kristityt falangistijoukot tunkeutuivat Sabran ja Shatilan pakolaisleireille ja surmasivat 700\xe2\x80\x933\xc2\xa0500 palestiinalaista, joukossa naisia ja lapsia. Leirien vartioinnista oli vastuussa Israel, mink\xc3\xa4 vuoksi silloista puolustusministeri Ariel Sharonia on syytetty velvollisuuksiensa laiminly\xc3\xb6nnist\xc3\xa4.\n_START_SECTION_\nTaustaa\n_START_PARAGRAPH_\n6. kes\xc3\xa4kuuta 1982 Israelin joukot (kaikkiaan 60\xc2\xa0000 miest\xc3\xa4) siirtyiv\xc3\xa4t Libanoniin Rauha Galileaan -operaatiossa ja tunkeutuivat aina Beirutiin asti. Kaksi kuukautta my\xc3\xb6hemmin elokuun lopussa solmittiin aselepo, jossa PLO lupasi l\xc3\xa4hte\xc3\xa4 Libanonista ja Israel puolestaan lupasi pys\xc3\xa4ytt\xc3\xa4\xc3\xa4 etenemisens\xc3\xa4 sek\xc3\xa4 lupasi turvata j\xc3\xa4ljelle j\xc3\xa4\xc3\xa4neiden palestiinalaisten pakolaisleirien siviilien turvallisuuden._NEWLINE_1. syyskuuta PLO:n taistelijoiden evakuointi Beirutista saatiin p\xc3\xa4\xc3\xa4t\xc3\xb6kseen ja Israel miehitti joukkonsa kaksi p\xc3\xa4iv\xc3\xa4\xc3\xa4 my\xc3\xb6hemmin pakolaisleirien ymp\xc3\xa4rille. Kansainv\xc3\xa4liset tarkkailijajoukot poistuivat Beirutista 11. syyskuuta._NEWLINE_Seuraavana p\xc3\xa4iv\xc3\xa4n\xc3\xa4 tuolloinen Israelin puolustusministeri Ariel Sharon v\xc3\xa4itti, ett\xc3\xa4 2\xc2\xa0000 PLO:n taistelijaa oli j\xc3\xa4\xc3\xa4nyt Beirutiin. Palestiinalaiset kiistiv\xc3\xa4t v\xc3\xa4itteet. Israelin p\xc3\xa4\xc3\xa4ministeri Menachem Begin tapasi Libanonin vastavalitun presidentin Bachir Gemayelin Nahariyassa ja vaati t\xc3\xa4t\xc3\xa4 solmimaan rauhansopimuksen Israelin kanssa. Joidenkin l\xc3\xa4hteiden mukaan h\xc3\xa4n vaati my\xc3\xb6s sotilaallisen l\xc3\xa4sn\xc3\xa4olon (Israelin tukemat majuri Saad Haddadin joukot) hyv\xc3\xa4ksymist\xc3\xa4 Etel\xc3\xa4-Libanonissa sek\xc3\xa4 Gemayelilta toimia j\xc3\xa4ljelle j\xc3\xa4\xc3\xa4neiden taistelijoiden poistamiseksi Sabran ja Shatilan leireilt\xc3\xa4 ._NEWLINE_Kuitenkin falangistit, jotka olivat aiemmin Israelin yksimielisi\xc3\xa4 tukijoita, olivat jakautuneet kahtia - osa oli liittoumassa Israelin vihollisen Syyrian kanssa. Gemayel joutui tasapainoilemaan erilaisia poliittisia n\xc3\xa4kemyksi\xc3\xa4 edustavien ryhmien kanssa. H\xc3\xa4n torjui Israelin rauhansopimusvaatimukset eik\xc3\xa4 h\xc3\xa4n hyv\xc3\xa4ksynyt operaatioita pakolaisleirej\xc3\xa4 vastaan._NEWLINE_14. syyskuuta Gemayel salamurhattiin valtavassa r\xc3\xa4j\xc3\xa4hdyksess\xc3\xa4, joka tuhosi h\xc3\xa4nen p\xc3\xa4\xc3\xa4majansa. Palestiinalaiset ja muslimijohtajat kielsiv\xc3\xa4t syyllistyneens\xc3\xa4 tekoon. Ariel Sharon syytti teosta palestiinalaisia ja t\xc3\xa4m\xc3\xa4 lis\xc3\xa4si falangistien kaunaisuutta palestiinalaisia kohtaan._NEWLINE_Seuraavana p\xc3\xa4iv\xc3\xa4n\xc3\xa4 15. syyskuuta Israelin armeija miehitti uudelleen L\xc3\xa4nsi-Beirutin tappaen 88 ja haavoittaen 254 ihmist\xc3\xa4. Israelin teko rikkoi sen sopimusta Yhdysvaltojen kanssa, jossa se oli luvannut olla miehitt\xc3\xa4m\xc3\xa4tt\xc3\xa4 L\xc3\xa4nsi-Beirutia. USA oli my\xc3\xb6s antanut kirjalliset takeet siit\xc3\xa4, ett\xc3\xa4 se huolehtii L\xc3\xa4nsi-Beirutin muslimien turvallisuudesta. Israelin miehitys rikkoi my\xc3\xb6s Beirutin muslimijoukkojen sek\xc3\xa4 Syyrian kanssa tehtyj\xc3\xa4 sopimuksia._NEWLINE_Menachem Begin oikeutti miehityksen "tarpeellisena ehk\xc3\xa4ist\xc3\xa4kseen kristittyjen kostotoimet palestiinalaisia kohtaan" sek\xc3\xa4 "s\xc3\xa4ilytt\xc3\xa4\xc3\xa4kseen j\xc3\xa4rjestyksen ja vakauden Gemayelin salamurhan j\xc3\xa4lkeen". Kuitenkin joitakin p\xc3\xa4ivi\xc3\xa4 my\xc3\xb6hemmin Ariel Sharon kertoi knessetiss\xc3\xa4, Israelin parlamentissa\xc2\xa0: "menemisemme L\xc3\xa4nsi-Beirutiin tehtiin, jotta saataisiin sota aikaan j\xc3\xa4ljelle j\xc3\xa4\xc3\xa4nytt\xc3\xa4 terroristien j\xc3\xa4lkeens\xc3\xa4 j\xc3\xa4tt\xc3\xa4m\xc3\xa4\xc3\xa4 infrastruktuuria vastaan". Israel riisui aseista kaikki sotilaat ja siviilit L\xc3\xa4nsi-Beirutissa, It\xc3\xa4-Beirutin kristityille falangisteille j\xc3\xa4i t\xc3\xa4ysi aseistus.\n_START_SECTION_\nTapahtumat\n_START_PARAGRAPH_\nSitten Ariel Sharon kutsui Israelin kouluttamat ja aseistamat libanonilaiset falangistijoukot "puhdistamaan terroristeista" Sabran ja Shatilan pakolaisleirit. Israelin suunnitelman mukaan sen sotilaat kontrolloisivat pakolaisleirien ymp\xc3\xa4rist\xc3\xb6\xc3\xa4 ja tarjoisivat logistista apua, kun falangistit tunkeutuisivat leireihin, etsisiv\xc3\xa4t PLO:n taistelijat k\xc3\xa4siins\xc3\xa4 ja luovuttaisivat heid\xc3\xa4t Israelille._NEWLINE_Israelille ei kuitenkaan luovutettu ainuttakaan henkil\xc3\xb6\xc3\xa4, taisteluja ei k\xc3\xa4yty ja leireilt\xc3\xa4 ei l\xc3\xb6ydetty aseita. Belgiassa k\xc3\xa4ydyss\xc3\xa4 sotarikosoikeusjutussa Ariel Sharonia vastaan esitetyiss\xc3\xa4 todisteissa v\xc3\xa4itet\xc3\xa4\xc3\xa4n, ett\xc3\xa4 PLO:n l\xc3\xa4sn\xc3\xa4olo leireill\xc3\xa4 oli Israelin keksim\xc3\xa4 peitetarina. Sharonin ohjeet falangisteille osoittavat, ett\xc3\xa4 Israelilla oli t\xc3\xa4ydellinen kontrolli alueella._NEWLINE_Israelin joukot olivat piiritt\xc3\xa4neet ja sulkeneet leirit ja asettaneet tarkkailupisteit\xc3\xa4 korkeiden talojen katoille 15. syyskuuta. Seuraavana p\xc3\xa4iv\xc3\xa4n\xc3\xa4 Israel ilmoitti, ett\xc3\xa4 se kontrolloi kaikkia Beirutin t\xc3\xa4rkeimpi\xc3\xa4 kohteita. P\xc3\xa4iv\xc3\xa4n mittaan Israelin asevoimat tapasi falangistijohtajia j\xc3\xa4rjestell\xc3\xa4kseen operaation yksityiskohtia. Seuraavina kahtena y\xc3\xb6n\xc3\xa4 illansuusta pitk\xc3\xa4lle y\xc3\xb6h\xc3\xb6n Israelin joukot valaisivat valoammuksin leirej\xc3\xa4 avustaakseen falangisteja._NEWLINE_16. syyskuuta 1982 iltana falangistijoukot Elie Hobeikan johdolla tunkeutuivat leireihin. Seuraavien 36\xe2\x80\x9348 tunnin aikana falangistit teurastivat pakolaisleirien asukkaita Israelin vartioidessa leirien ulosp\xc3\xa4\xc3\xa4syreittej\xc3\xa4._NEWLINE_Noin 150 falangistin joukko kokoontui kello 16 iltap\xc3\xa4iv\xc3\xa4ll\xc3\xa4 ja n\xc3\xa4m\xc3\xa4 asein, veitsin ja kirvein varustautuneet joukot siirtyiv\xc3\xa4t leireihin kello 18. Falangistiupseeri ilmoitti Israelin komentopaikalle kello 20 300 kuolleesta (joukossa siviilej\xc3\xa4), raportit tapoista jatkuivat l\xc3\xa4pi y\xc3\xb6n. Jotkut n\xc3\xa4ist\xc3\xa4 raporteista v\xc3\xa4litettiin Israelin hallitukselle Tel Aviviin ja ne n\xc3\xa4ki suuri joukko Israelin korkeimpia virkamiehi\xc3\xa4._NEWLINE_Er\xc3\xa4\xc3\xa4ss\xc3\xa4 vaiheessa israelilainen upseeri kuuli falangistisotilaan kysyv\xc3\xa4n radiossa komentajaltaan Hobeikalta, ett\xc3\xa4 mit\xc3\xa4 tehd\xc3\xa4\xc3\xa4n lapsien ja naisten kanssa. Hobeika vastasi: "T\xc3\xa4m\xc3\xa4 on viimeinen kerta kun kysyt minulta tuollaisen kysymyksen, sin\xc3\xa4 tied\xc3\xa4t tarkalleen mit\xc3\xa4 pit\xc3\xa4\xc3\xa4 tehd\xc3\xa4". Falangistijoukkojen kuultiin nauravan taustalla. Israelilainen upseeri raportoi kuulemastaan esimiehelleen kenraali Yaronille, joka varoitti Hobeikaa satuttamasta siviilej\xc3\xa4, mutta ei tehnyt asialle sen enemp\xc3\xa4\xc3\xa4. Luutnantti Avi Grabowsky n\xc3\xa4ki Kahanin komission mukaan viiden naisen ja lapsen murhan. H\xc3\xa4n kertoi t\xc3\xa4st\xc3\xa4 pataljoonankomentajalleen, joka vastasi: "tied\xc3\xa4mme, emme pid\xc3\xa4 siit\xc3\xa4, mutta emme sekaannu asiaan". Visnewsin kameramies kuvasi Israelin joukkoja, jotka estiv\xc3\xa4t leirist\xc3\xa4 veril\xc3\xb6yly\xc3\xa4 pakenevia pakolaisia._NEWLINE_Falangistijoukot palasivat s\xc3\xa4\xc3\xa4nn\xc3\xb6llisesti Israelin yksik\xc3\xb6iden luokse, joilta he saivat ruokaa, vett\xc3\xa4 ja ammuksia l\xc3\xa4pi veril\xc3\xb6ylyn. My\xc3\xb6hemmin iltap\xc3\xa4iv\xc3\xa4ll\xc3\xa4 Israelin esikuntap\xc3\xa4\xc3\xa4llikk\xc3\xb6 ja falangistit pitiv\xc3\xa4t tapaamisen. Kahanin komission raportin mukaan (joka perustui Mossadin agentin raporttiin) esikuntap\xc3\xa4\xc3\xa4llikk\xc3\xb6 ilmoitti, ett\xc3\xa4 falangistien tulisi "jatkaa toimintaa, siivota Fakahanista etel\xc3\xa4\xc3\xa4n olevat leirit huomiseen kello 05 menness\xc3\xa4, johon menness\xc3\xa4 heid\xc3\xa4n pit\xc3\xa4\xc3\xa4 lopettaa toimintansa amerikkalaisten painostuksen vuoksi". H\xc3\xa4n v\xc3\xa4itti, ett\xc3\xa4 h\xc3\xa4nell\xc3\xa4 "ei ole k\xc3\xa4sityst\xc3\xa4 ett\xc3\xa4 mit\xc3\xa4\xc3\xa4n ep\xc3\xa4tavallista olisi tapahtunut tai tulisi tapahtumaan". Tuossa tapaamisessa h\xc3\xa4n lupasi sotilaille my\xc3\xb6s traktorin, luultavasti rakennusten h\xc3\xa4vitt\xc3\xa4mist\xc3\xa4 varten._NEWLINE_Perjantaina 16. syyskuuta leirien ollessa viel\xc3\xa4 suljettuna muutamien riippumattomien tarkkailijoiden onnistui livahtaa alueelle. Heid\xc3\xa4n joukossaan oli norjalainen lehtimies ja norjalainen diplomaatti, jotka tarkkailivat falangeja puhdistusoperaatiossaan n\xc3\xa4iden siirt\xc3\xa4ess\xc3\xa4 tapettuja ruumiita Shatilan leirin taloista._NEWLINE_Falangistit eiv\xc3\xa4t l\xc3\xa4hteneet leireilt\xc3\xa4 kello 05 kuten oli pyydetty. He pakottivat j\xc3\xa4ljelle j\xc3\xa4\xc3\xa4neet marssimaan ulos leireist\xc3\xa4 tappaen satunnaisesti yksitt\xc3\xa4isi\xc3\xa4 ihmisi\xc3\xa4 ja l\xc3\xa4hett\xc3\xa4en muita kuulusteltaviksi, t\xc3\xa4t\xc3\xa4 jatkui koko p\xc3\xa4iv\xc3\xa4n. Sotajoukko l\xc3\xa4hti leireist\xc3\xa4 kahdeksalta aamulla 18. syyskuuta. Ensimm\xc3\xa4iset kansainv\xc3\xa4liset lehtimiehet p\xc3\xa4\xc3\xa4siv\xc3\xa4t leireihin kello yhdeks\xc3\xa4n ja he l\xc3\xb6ysiv\xc3\xa4t satoja silvottuja ruumiita ymp\xc3\xa4ri leiri\xc3\xa4. Ensimm\xc3\xa4iset viralliset uutiset veril\xc3\xb6ylyst\xc3\xa4 l\xc3\xa4hetettiin puolenp\xc3\xa4iv\xc3\xa4n aikoihin.\n_START_SECTION_\nPopulaarikulttuurissa\n_START_PARAGRAPH_\nVuonna 2008 julkaistu israelilainen animaatioelokuva Waltz with Bashir k\xc3\xa4sittelee veril\xc3\xb6ylyn tapahtumia israelilaisesta n\xc3\xa4k\xc3\xb6kulmasta.'